តុលាការ​មិន​ទាន់​មាន​ចំណាត់​ការ​លើ​អតីត​ឧកញ៉ា​ ឌួង ឆាយ ក្រោយ​បញ្ចប់​ភាព​ជា​សង្ឃ​រួច​ហើយ
លោកស្រី រស់ សុភាព នាយិកា​នៃ​អង្គការ​យេនឌ័រ​និង​អភិវឌ្ឍន៍​ដើម្បី​កម្ពុជា​(GADC) មាន​ប្រសាសន៍​ថា​តុលាការ​ត្រូវ​ចាត់​វិធានការ ដើម្បី​ធានា​កុំ​ឲ្យ​មាន​​អំពើ​និទណ្ឌភាព ឬ​ភាព​មិន​មាន​ទោស​ពៃរ៍​លើ​ករណី​បុគ្គល​ដែល​មាន​ទ្រព្យ​សម្បត្តិ។
ភ្នំពេញ — ក្រុមសិទ្ធិមនុស្សបានជំរុញឲ្យអាជ្ញាធរពាក់ព័ន្ធនិងតុលាការរាជធានីភ្នំពេញចាត់វិធានការប្រឆាំងនឹងលោក ឌួង ឆាយ បន្ទាប់ពីលោកបានបញ្ចប់ភាពជាព្រះសង្ឃកាលពីថ្ងៃច័ន្ទ។ លោក ឌួង ឆាយ ត្រូវបានចោទប្រកាន់ថាវាយដំអតីតភរិយារបស់លោក។ ខណៈមានភាពចម្រូងចម្រាសនៃការចោទប្រកាន់របស់អតីតភរិយាថាបានវាយលោកស្រីដូចដែលបង្ហាញជាភស្តុតាងក្នុងវីដេអូកាម៉េរ៉ា លោក ឌួង ឆាយ ដែលត្រូវបានបញ្ចប់គោរមងារជាឧកញ៉ាវ័យក្មេងមួយរូប បានបួសជាព្រះសង្ឃ កាលពីថ្ងៃទី២១ ខែមីនា ដែលរហូតមកដល់ពេលនេះមានរយៈពេលជិត២ខែមកហើយ។ ការបួសនេះត្រូវបានមើលឃើញថាដើម្បីគេចពីការហៅសួរ ឬចាប់ខ្លួនរបស់តុលាការ។ ភរិយារបស់លោក គឺលោកស្រី ដេត ម៉ាលីណា បានដាក់ពាក្យបណ្តឹងទៅតុលាការ ដើម្បីស្វែងរកយុត្តិធម៌ ក្រោយប្តីប្រពន្ធពីរនាក់នេះបានសម្រេចលែងលះគ្នា ហើយបានប្រើប្រាស់ប្រព័ន្ធសង្គមហ្វេសប៊ុកចោទប្រកាន់គ្នាទៅវិញទៅមក។ លោក សាន សុខសីហា អ្នកនាំពាក្យស្នងការដ្ឋាននគរបាលរាជធានីភ្នំពេញ បានប្រាប់VOAនៅថ្ងៃពុធនេះថាសមត្ថកិច្ចបានរៀបចំភស្តុតាងនិងបញ្ជូនទៅព្រះរាជអាជ្ញានៃសាលាដំបូងរាជធានីភ្នំពេញរួចរាល់ហើយ ពាក់ព័ន្ធនឹងសំណុំរឿងរបស់លោក ឌួង ឆាយ។ លោកបន្ថែមថាព្រះរាជអាជ្ញាបានកោះហៅលោក ឌួង ឆាយ ម្តងរួចមកហើយ ប៉ុន្តែលោកមិនទាន់បានចូលស្រាយបំភ្លឺនៅឡើយទេ។ លោកមានប្រសាសន៍ថា៖ «ព្រះរាជអាជ្ញា គាត់ចេញការកោះអញ្ជើញលើកទី១ ហើយឥឡូវសួរថា ខាងព្រះរាជអាជ្ញាគាត់កំពុងធ្វើការរៀបចំកោះអញ្ជើញជាលើកទី២ [គឺ]នៅពេលដែលបានសឹកវិញ»។ អ្នកនាំពាក្យនគរបាលរូបនោះឲ្យដឹងទៀតថាសមត្ថកិច្ចរង់ចាំការសម្រេចរបស់ព្រះរាជអាជ្ញាថាតើនឹងត្រូវមានចំណាត់ការបន្ទាប់បែបម៉េច។ លោកបន្ថែមថា៖ «នីតិវិធីបន្តលើកលែងតែមាន...ឧបមាថាព្រះរាជអាជ្ញាគាត់សម្រេចថាម៉េច អីម៉េច នេះក្នុងនាមយើងជាសមត្ថកិច្ច ពេលនេះយើងផុតហើយ ព្រោះអីការណ៍នេះជាការកោះហៅរបស់ព្រះរាជអាជ្ញាលើកទី១ក៏អញ្ចឹង លើកទី២ក៏អញ្ចឹង»។ VOAបានព្យាយាមទាក់ទងទៅលោក ប្លង់ សុផល អ្នកនាំពាក្យសាលាដំបូងរាជធានីភ្នំពេញនិងលោក តាំង ស៊ុនឡាយ ប្រធានសាលាដំបូងរាជធានីភ្នំពេញ ប៉ុន្តែមិនអាចសុំការឆ្លើយតបបាននៅឡើយទេ។ កាលពីថ្ងៃទី១៥ ខែមីនា អតីតភរិយារបស់លោក ឌួង ឆាយ គឺលោកស្រី ដេត ម៉ាលីណា បានបង្ហោះវីដេអូមួយនៅលើទំព័របណ្តាញសង្គមហ្វេសប៊ុករបស់លោកស្រី ដែលបានបង្ហាញពីការប្រើអំពើហិង្សាក្នុងគ្រួសារដោយលោក ឌួង ឆាយ បានវាយលោកស្រីជាច្រើនដង។ នៅក្នុងវីដេអូមួយដែលមានរយៈពេលជាង១ម៉ោងនោះ គេឃើញលោក ឌួង ឆាយ ប្រតាយប្រតាប់ជាមួយភរិយា ដោយមានកូនតូចនៅក្បែរ មុនពេលអ្នករស់នៅក្នុងផ្ទះជាមួយជួយបំបែកចេញ។ មន្រ្តីនៃអង្គការសង្គមស៊ីវិលយល់ឃើញថាការដាក់ទោសទណ្ឌចំពោះអ្នកប្រព្រឹត្តហិង្សាលើស្រ្តី ជាពិសេសពាក់ព័ន្ធនឹងឧកញ៉ាដែលមានទ្រព្យ ត្រូវតែអនុវត្តឲ្យស្មើភាពគ្នាចំពោះមុខច្បាប់។ នាយករងទទួលបន្ទុកផ្នែកសិទ្ធិមនុស្សនៃអង្គការលីកាដូ លោក អំ សំអាត មានប្រសាសន៍ថាអង្គការសង្គមស៊ីវិលបានទាមទារឲ្យមានចំណាត់ការទាក់ទងនឹងបញ្ហាផ្លូវច្បាប់ទៅលើឧកញ៉ាដែលប្រើប្រាស់អំពើហិង្សាក្នុងគ្រួសារ។ លោកមានប្រសាសន៍ថា៖ «ចំណាត់ការទាក់ទងនឹងបញ្ហាផ្លូវច្បាប់ទៅលើឧកញ៉ានិងមនុស្សមួយចំនួនទៀតដែលប្រើប្រាស់នូវអំពើហិង្សាទៅលើស្ត្រី មើលទៅគឺវាប៉ះពាល់ធ្ងន់ធ្ងរទៅលើសេចក្តីថ្លៃថ្នូររបស់ស្ត្រី ហើយជាទម្រង់នៃអំពើហិង្សាមួយដែលមិនអាចទទួលយកបាន ហើយត្រូវតែមានចំណាត់ការតាមផ្លូវច្បាប់»។ លោកបន្ថែមថាមនុស្សគ្រប់រូបត្រូវតែមានភាពស្មើគ្នាចំពោះមុខច្បាប់ ហើយករណីលោក ឌួង ឆាយ លោកមើលឃើញថាវាហាក់ដូចជាមិនទាន់មានភាពស្មើគ្នាចំពោះមុខច្បាប់នៅឡើយទេ។ លោកមានប្រសាសន៍ថា៖ «បើយើងមើលទៅវាហាក់ដូចជាមិនទាន់មានភាពស្មើគ្នាចំពោះមុខច្បាប់។ អញ្ចឹងយើងត្រូវតែគិតថាមនុស្សគ្រប់រូបជនណាក៏ដោយមានការសង្ស័យជាប់ពាក់ព័ន្ធជាមួយអំពើហិង្សាដែលខុសនឹងច្បាប់ គឺត្រូវអនុវត្តឲ្យស្មើភាពគ្នាចំពោះមុខច្បាប់ ពីព្រោះ ទីមួយគឺដើម្បីបង្កើនប្រសិទ្ធភាពនៃការអនុវត្តច្បាប់ និងការផ្តល់យុត្តិធម៌។ ទីពីរតួនាទីនិងភារកិច្ចក្នុងការស្វែងរកយុត្តិធម៌សម្រាប់មនុស្សគ្រប់រូប ក៏ដូចជាក្នុងសង្គម»។ ចំណែកលោកស្រី រស់ សុភាព នាយិកានៃអង្គការយេនឌ័រនិងអភិវឌ្ឍន៍ដើម្បីកម្ពុជា(GADC) មានប្រសាសន៍ថាតុលាការត្រូវចាត់វិធានការ ដើម្បីធានាកុំឲ្យមានអំពើនិទណ្ឌភាព ឬភាពមិនមានទោសពៃរ៍លើករណីបុគ្គលដែលមានទ្រព្យសម្បត្តិ។ លោកស្រីប្រាប់VOAថា៖ «ការអំពាវនាវដើម្បីសុំលើកលែងទោសហ្នឹង វាអាចថាវាជាមធ្យោបាយមួយ ដើម្បីលាក់បាំងនូវជនល្មើសអាចរួចទោសបាន ប៉ុន្តែវាមិនមែនជាមធ្យោបាយមានប្រសិទ្ធភាពសម្រាប់ដោះស្រាយបញ្ហារំលោភបំពានសម្រាប់សង្គមរបស់យើងទេ។ អញ្ចឹងវាកាន់តែធ្វើឲ្យការរំលោភបំពានហ្នឹងកាន់តែច្រើនឡើង ដោយអ្នករំលោភបំពានហ្នឹងគេគិតថាមានវិធីដោះស្រាយ បើសិនជាយើងមានលុយ បើសិនជាយើងមានអំណាច បើសិនជាយើងមានបក្សពួក បើសិនជាយើងមានខ្សែ»។ កាលពីថ្ងៃអង្គារ មួយថ្ងៃបន្ទាប់ពីឈប់បួសជាសង្ឃ លោក ឌួង ឆាយ បានបង្ហោះសារនៅលើហ្វេសប៊ុករបស់ខ្លួនថា៖ «ខ្ញុំបាទសូមទោសរាល់កំហុសឆ្គងរបស់ខ្ញុំកន្លងរហូតមក។ បន្ទាប់ពីសឹក ខ្ញុំបានយល់ច្រើនហើយ គឺទម្លាក់ការគុំកួន បញ្ចប់បញ្ហាត្រឹមនេះ អនុគ្រោះ អហោសកម្ម និងរឿងគ្រប់យ៉ាងដែលបានកើតឡើង»។ VOAមិនទាន់អាចសុំការអត្ថាធិប្បាយបន្ថែមពីលោក ឌួង ឆាយ និងអតីតភរិយារបស់លោក គឺលោកស្រី ដេត ម៉ាលីណា បានទេនៅថ្ងៃពុធនេះ។ គួរបញ្ជាក់ថាមុនពេលទៅបួសជាព្រះសង្ឃ លោក ឌួង ឆាយ ដែលធ្លាប់ជាប់ពន្ធនាគារក្នុងឆ្នាំ២០១៥ ដោយសារវាយកូនប្រុសរបស់ឧកញ៉ា ទ្រី ភាព បានចេញមុខបកស្រាយតាមបណ្តាញសង្គមហ្វេសប៊ុករបស់លោក ដោយលោកថាការប្រើហិង្សានោះជាជម្លោះចាស់និងថាអតីតភរិយាបានរឹតត្បិតសេរីភាពរបស់លោកផងដែរ៕